KARE 5
Duog ir “Jakwadhu Kendo Jarit Ngimau”
Bang’ somo bugni, be iyudo ka nitie wach moro kata pek moro mowuoye ma muli in iwuon? Ka en kamano, to kare ber. Thoth joma oluoro Nyasaye osekalo e weche ma chalo kaka mago, bed ni gin joma ne tiyone e kinde machon kata e ndalogi. Mana kaka Jehova nokonyogi loyo pekgo, in bende obiro konyi.
Jehova biro konyi duogo ire
BED gadier ni Jehova biro konyi duogo ire. Obiro konyi nyagori gi parruok, obiro hoyi ka jomoko ochwanyi, kendo obiro konyi bedo gi paro kod chuny mokue sama chunyi ketoni bura. Kae to mano biro miyo ichak tiyo ne Jehova kanyachiel gi joge kendo. Ibiro bedo kaka Jokristo moko ma ne odak e ndalo joote ma Petro nondikonegi niya: “Ne uchalo kaka rombe mobayo yo, to koro useduogo ir jakwadhu kendo jarit ngimau.”—1 Petro 2:25.
Duogo ir Jehova e gima berie moloyo minyalo timo. Ang’o momiyo en kamano? En nikech ibiro moro chuny Jehova. (Ngeche 27:11) Mana kaka ing’eyo, timbewa nyalo miyo Jehova obed mamor kata owinj malit. En adier ni Jehova ok chunwa ni mondo wahere kendo watine. (Rapar mar Chik 30:19, 20) Jal moro molony gi weche Muma nowacho kama: ‘Chuny dhano chalo gi dhoot minyalo mana yaw gi ka iye to ok gi oko.’ Nikech chunyi chalo kaka dhoodno, in e ma inyalo yiero mar yawe kuom tiyo ne Jehova gi chunyi duto nikech ihere. Sama watimo kamano, wamiye mich makende ma en makruok kode, kendo mano miyo wamoro chunye sidang’. Kuom adier, mor mwayudo sama walamo Jehova en gima ber moloyo ma ok dipim gi gimoro amora.—Tich Joote 20:35; Fweny 4:11.
E wi mano, sama ichako chopo ting’ ma in-go kaka Jakristo kendo, ibiro loni riyo mar ng’eyo Nyasaye. (Mathayo 5:3) E yo mane? Ji mang’eny e piny ohero penjore niya: ‘Ang’o momiyo ne ochuewa?’ Joma kamago nigi riyo mar yudo dwoko e wi penjo madongo motudore gi gimomiyo ne ochue dhano. Dhano nigi gombo mar yudo dwoko mar penjono nikech Jehova nochueyogi gi gombo ma kamano. Ne ochueyowa ni mondo wabed mamor sama watiyone. Onge gimoro amora ma nyalo kelonwa mor maduong’ ma loyo ng’eyo ni walamo Jehova nikech wahere.—Zaburi 63:1-5.
Ng’e ni Jehova dwaro ni mondo iduog ire. Ere kaka inyalo bedo gadier kuom wachno? Par ane wechegi: Bugni ne olos gi kinda bang’ lamo matut. Nyalo bedo ni sani koro en e lweti nikech okelnigo gi jaduong’-kanyakla kata Jakristo machielo. Kae to isebedo gi chuny mar some kendo kawo okenge ma luwore gi weche me iye. Magi duto nyiso ayanga ni wi Jehova pok owil kodi. Kar mano, ong’won kodi kendo otemo ywayi mondo iduog ire.—Johana 6:44.
Wanyalo winjo maber kuom ng’eyo ni wi Jehova ok wilga gi jotichne molal. Mano e gima nyaminwa miluongo ni Donna nofwenyo. Nowacho niya: “Mosmos ne achako weyo adiera. Kata kamano, ne ajaparo weche manie Zaburi 139:23, 24, ma wacho kama: ‘A Nyasaye, ranga, ing’e chunya. Tema, ing’e weche ma aparo. Kendo ine ka nitie gimoro marach e chunya, kendo telna e yo ma nyaka chieng’.’ Ne ang’eyo ni ok an mar pinyni, kendo ni ne ok awinjora bedo kuno kata matin. Bende, ne ang’eyo ni riwruok mar oganda Jehova e ka ma ne dwarore ni abedie. Kuom mano, ne achako fwenyo ni adier Jehova ne pok oweya. An e ma ne dwarore ni adog ire. Kendo koro amor sidang’ ni ne akawo okang’ mar dok ire!”
“Ne achako fwenyo ni adier Jehova ne pok oweya. An e ma ne dwarore ni adog ire”
Lamowa en ni in bende iduog mondo iyud “mor mar Jehova” kendo. (Nehemia 8:10) Ok iniywag ang’e ngang’ ka iduogo ir Jehova.
luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn